google/wiki40b huggingface dataset:
Tiexi (Shenyang)

Tiexi (kinesisk: 铁西区; pinyin: Tiěxī Qū) er et bydistrikt i den subprovinsielle by Shenyang nord i den kinesiske provins Liaoning.
Det har et areal på 39,36 km² og teller 810 000 innbyggere (2004).
Her finner man Kinas største damplokomotivmuseum - Shenyang damplokomotivmuseum.
Puerto Morelos

Puerto Morelos er en havneby i den meksikanske delstaten Quintana Roo. Den utgjør det nordligste punktet i turistsona Riviera Maya. Byen hadde 9 188 innbyggere i 2010. Den befinner seg sør for Benito Juárez kommune, om lag 36 kilometer sør for Cancún.
Havna i Puerto Morelos er den største og viktigste i Quintana Roo. Byen har også ei strand som er populær blant turister. I havet utafor byen ligger Arrecife de Puerto Morelos nasjonalpark, som beskytter et stort korallrev.
Potetløp

Potetløp er en idrettslek der to eller flere deltakere løper om kapp med hver sin potet som balanseres i en skje. Den som kommer først i mål uten å ha mistet poteten, vinner løpet.
Potetløp er i Norge særlig kjent som lek og uteaktivitet for barn under fellesfeiringen av grunnlovsdagen 17.mai.

Regler og gjennomføring

Potetløp foregår typisk på en enkel, ofte improvisert bane utendørs. Banestrekningen kan for eksempel være på femti meter mellom markert start og mål. Deltakerne stiller seg langs startstreken og løper når startsignalet blir gitt. Potetene skal bæres i skjeen gjennom hele løpet. Dersom noen mister poteten på bakken, kan reglene variere. Ofte må man plukke opp poteten og fortsette løpet fra der den falt, andre ganger fra startpunktet. Den som holder poteten fast, blir diskvalifisert for juks.
Utfordringen kan gjøres vanskeligere ved å holde skjeen i munnen eller med venstre hånd. Potetløp kan også organiseres med flere runder eller som stafett med flere lag og flere poteter som skal flyttes. Potetløp kan også være et kappløp der en plukker inn poteter som ligger spredt langs løpebanen.
Potetene bør være ganske like, runde og glatte, skjeen kan være en spiseskje. I stedet for potet kan en bruke andre gjenstander med liknende form, for eksempel egg (kalkegg), kuler, steiner eller erteposer. Eggeløp kalles på engelsk gjerne egg-and-spoon race.
Potetløp er i Norge i stor grad forbundet med utendørsarrangementer i regi av borettslag, skoler, barnehager og organisert aktivitet i nærmiljøet. Potetløp er blant annet vanlig som lek for barna på skolene etter barnetoget under 17.mai-feiringen.
Grøndalselvbrua

Grøndalselvbrua er en bjelkebro på E6 i Grong kommune i Trøndelag. Broen er 41 meter lang og åpnet i 1964.
Chambers kullkraftverk

Chambers kullkraftverk er et varmekraftverk ved Carney's Point i Salem County, delstaten New Jersey, USA. Det eies 40% av Atlantic Power Corporation, og har en installert brutto produksjonskapasitet på 400 MW, fordelt på turbiner à 285 – 115 MW.  
Brenselskilden er pulverisert kull, og anlegget har kogenerasjon.
Han Solo

I filmene

I Star Wars Episode IV: Et nytt håp møtes Han Solo, Obi-Wan Kenobi og Luke. Luke og Obi-Wan er på vei fra Tatooine til Alderaan for å hjelpe prinsesse Leia som er fanget i dødsstjernen av imperiet. Han Solo har en stor gjeld til Jabba og derfor godtar han å frakte dem, men de betaler dyrt. I mellomtiden har imperiet ødelagt planeten Alderaan med dødsstrålen fra Dødsstjernen. Han Solo, Luke, Obi-Wan, Chewbacca, C-3PO og R2-D2 blir fanget av en trekkstråle og tatt med inn i dødsstjernen de også. De drar for å redde Leia. Obi-Wan blir drept av den onde Darth Vader , men de andre klarer å befri Leia og stikke av med «The millenium Falcon».
I begynnelsen av Star Wars Episode V: Imperiet slår tilbake oppholder Han Solo seg på opprørernes base på isplaneten Hoth og redder sin venn Luke fra å fryse i hjel under en snøstorm. Uheldigvis blir basen ødelagt av imperiet og de overlevende flyktet. Han Solo, Leia, Chewbacca, C-3PO og R2-D2 drar avgårde med Falcon. Uheldigvis blir de oppdaget av imperiets stjernekryssere. Ombord på Falcon kysser Han Solo og Leia for første gang. Skipet blir lettere skadet av imperiet og de lander på planeten Bespin for å få reparert skadene. Jabba lover en stor dusør til den som greier å skaffe ham Han Solo levende. Solo skylder Jabba mye penger som han ikke greier å betale. Uheldigvis ventet den onde Darth Vader på dem på Bespin. Han Solo blir frosset ned i karbonitt og dusørjegeren Boba Fett frakter han til Jabba. 
I begynnelsen av Star Wars Episode VI: Jediridderen vender tilbake er Han Solo nedfrosset i karbonitt i palasset til Jabba på Tatooine. Leia kommer og befrir han, men hun blir selv fanget. Luke, Lando Calrissian og Chewbacca kommer for å redde dem, men planen til Luke går i vasken og han blir kastet ned til det store monsteret Rancor. Luke klarer å drepe monsteret, men Jabba insisterer på å drepe ham og vennene hans. De blir nesten kastet ned til den kjøttetende planten Sarlacc, men de klarer å sprenge Jabbas palass og flykte. Han Solo dreper Boba Fett ved å stikke en jernstang inn i rakettryggsekken hans så han lander i gapet på Sarlacc. Alle, bortsett fra Luke, drar til opprørernes romflåte der de planlegger et angrep mot den andre dødsstjernen. Han Solo, Leia, Chewbacca, C-3PO og R2-D2 drar til planeten Endor der skjoldet til dødsstjernen står. Med god hjelp fra ewokene klarer opprørerne å sprenge skjoldet. Dødsstjernen blir også ødelagt. Han Solo og Leia blir kjærester, og ikke lenge etter gifter de seg. 
I filmen Star Wars Episode VII: The Force Awakens finner Han Solo og Chewbacca igjen «The Millenium Falcon», og Han, Rey, Chewbacca og Finn tar opp kampen mot First Order.
The Only Ones

The Only Ones er et engelsk punkrockband. Det ble etablert i London i 1976, anført av vokalist Peter Perret. Øvrige medlemmer var: John Perry (gitar), Mike Kellie (trommer) samt Alan Mair (bass).
The Only Ones utgav tre kritikerroste album i årene 1978–1980. Sangen «Another Girl, Another Planet» er mest kjent.
Dårlig platesalg og problemer med narkotika resulterte i at bandet ble oppløst i 1982, hvoretter vokalist Peter Perret ble doplanger, noe han var til langt ut i 1990-årene.
The Only Ones hadde comeback i England i 2007. I august 2008 opptrådte bandet for første gang på en norsk scene: på Down on the Farm-festivalen ved Halden.
Jiaqing-keiseren

Liv og virke

De første årene av Jiaqing-keiserens regjering, var det bare i navnet at han var keiserrikets leder. Qianlong-keiseren, som hadde abdisert og fått ærestittelen Taishang Huang, fortsatte å være den egentlige hersker frem til sin død i 1799. 
Jiaqing-keiseren går for å ha vært en av de svakeste keisere under Qing-dynastiet, og hengav seg i stor grad til alkohol og et utsvevende seksualliv. Hans regjeringstid var preget av sosial uro. Nevnes kan to religiøse sekter som gikk til opprør: Den hvite lotus fra 1696 til 1804 og Himmelens lov  (også kalt De åtte dobbeltegn) i 1813. 
På plussiden kan man kanskje regne avsettelsen av Heshen i 1799. Han ble tvunget til selvmord, og 800 millioner sølvtaeler ble konfiskert for statskassen, som på den tid var på det nærmeste bunnskrapt.
Mot slutten av sin tid ble Jiaqing-keiseren nær drept av opprørere som hadde lykkes i å trenge inn i keiserpalassområdets innerste; det var bare resolutt opptreden fra hans sønn som forhindret det. Opprøret ble så slått ned med stor brutalitet; bare i ett nabolag i en stor by ble 20 000 borgere halshogd. Spenningen mellom kinesere og den mandsjuiske øvrighet økte sterkt.
Under Jiaqingperioden forsøkte England å opprette handelsforbindelser med Kina. Vel ble Amherst-sendeferden i 1816 like så bryskt avvist av Jiaqing-keiseren som Macartney-sendeferden var blitt av hans far Qianlong-keiseren i 1793. Rent faktisk hadde imidlertid Det britiske ostindiske kompani forlengst etablert en blomstrende byttehandel med kineserne; fra Kina ble det eksportert store mengder te, porselen og silke. 
Britene forsøkte å utjevne handelsunderskuddet ved forsert salg av bengalsk opium. I 1810 ble det importert ca. 4000 kister opium, mens det i 1729 bare hadde vært 200 kister. Jiaqing-keiserens lovgivning mot dette var nærmest uten virkning; korrupsjon og smugling omgikk mottiltakene. Dette kostet Kina store mengder sølv, noe som utarmet den nasjonale økonomi ytterligere.
Under hans etterfølger Daoguang-keiseren tilspisset striden om opiumshandelen ytterligere, og munnet ut i opiumkrigene.
Han ble gravlagt i De vestlige Qinggravene utenfor Beijing.
Slussen tunnelbanestasjon

Slussen tunnelbanestasjon er en stasjon på Stockholms tunnelbane. Den ligger på Södermalm i Stockholms innerstad, mellom stasjonene Gamla stan og Medborgarplatsen samt Mariatorget. Plattformene ligger under Ryssgården, 7 – 24 meter under bakken. Den vestre plattformen anløpes av nordgående tog, den østre av tog i sørlig retning.
Tunnelbanestasjonen i sin første og enkleste form ble innviet av kong Gustaf V 1. oktober 1933. Den var endestasjon for de sporvognene som gikk i tunnel fra Skanstull.
1. oktober 1950 ble sporveitunnelen bygd om til «ekte» tunnelbane. Slussen fortsatte å være endestasjon for den sørlige tunnelbanen frem til 1957, da strekningen Slussen – Hötorget ble innviet.
Malabon

Malabon (offisielt City of Malabon) er en by på øya Luzon i Filippinene. Den ligger i Metro Manila og har 365 525 innbyggere (folketelling i 2015).
LAUTOM contemporary

LAUTOM contemporary var et privat galleri, eiet og drevet av den kunst- og kuratorutdannede Randi Thommessen. Det ble etablert i 2007 og holdt til i Colletts gate 6 i Oslo. Galleriet mistet sine lokaler på ettersommeren 2012, og annonserte at de la ned galleridriften på nyåret 2013.

Profil

Lautom contemporary var et galleri for samtidskunst. Det etablerte seg som et galleri for yngre norske kunstnere som ikke hadde noen representasjon fra tidligere, som Øystein Aasan, Ane Mette Hol, Kjetil Kausland og Toril Johannessen, samt første galleri-representasjon av litt eldre kunstnere som Marit Følstad, Ole John Aandal og Victor Lind. Galleriet ga også yngre kuratorer som Power Ekroth, Erlend Hammer, Tommy Olsson og Leif Magne Tangen muligheter til å realisere gruppeutstillinger uavhengig av galleriets kunstner- og øvrig utstillingsprofil.
I 2009 fikk Lautom sin internasjonale debut med deltakelse på messene Art Rotterdam, Market Stockholm og LISTE 09, videre har galleriet deltatt på LISTE i Basel i 2010 og 2011, NADA Miami Beach i 2011 og 2012, Arco Madrid i 2012, og sommeren 2012 deltok galleriet på kunstmessen Art Basel.
Blindheimsverdet

Blindheimsverdet er et sverd av bronse som ble funnet i 1963 på Blindheim i Ålesund i Møre og Romsdal. Sverdet er blant de mest spektakulære norske funnene fra bronsealderen.
Blindheimsverdet kom frem under grøfting på gården Blindheim utenfor Ålesund. Kort tid etter ble det også funnet to små økser samme sted. Det er mulig at de tre gjenstandene ble lagt der samtidig, rundt 1650 f.Kr., kanskje i forbindelse med en ofring.
Sverdet består av grep og klinge, og er støpt i to deler. Grepet festet til klingen med to nagler. Det har også fire dekorative nagler. Klingen er smal, men utvider seg i overgangen til grepet. 
Sverdet er laget et sted i de sveitsiske Alpene rundt 1700 f.Kr., men endte altså opp på Sunnmøre, 180 mil lenger nord. Det er funnet et lignende sverd fra samme tid i Felsberg i Sveits.  Blindheimsverdet er et håndfast bevis på at folk i det som i dag er Norge hadde kontakt med resten av Europa.
Losna (øy)

Losna er ei øy i Solund kommune i Sogn og Fjordane fylke. Den har et areal på 15,3 km² og fire innbyggere (2001). Høyeste punkt er Meinova, 451 moh. Øya ligger øst for Krakhella på øya Sula. Losna har egen ferjekai. Øya har gammelt jordbruksland, men det er idag ikke gårdsdrift på øya. Det er noe turisme i sommerhalvåret. På begynnelsen av 1900-tallet var det rundt hundre fastboende på øya.
Jørgenfjellet

Jørgenfjellet er et fjell på Svalbard.
Fjellet er 681 meter høyt og ligger på østsiden av Forlandsundet mellom Prins Karls Forland og Spitsbergen, foran den nordlige delen av Eidembreen, på sydsiden av Svartfjella vest i Oscar II Land. Besteget av A. Koller med assistanse fra den norske Isachsen-ekspedisjonen 9. august 1909, i forbindelse med geografisk oppmåling. Oppkalt etter løytnant Jørgen Petersen-Hansen (1880–1921), norsk skipsoffiser som deltok på Isachsen-ekspedisjonene i 1909 og 1910 med orlogsskipet HMS «Farm». Han endret senere etternavn til Jørgen.
Neuss

Historie

Neuss ble grunnlagt av romerne i år 16 f.Kr. som en militær utpost (castellum) med navn Novaesium sør for byen, der elven Erft munner ut i Rhinen. Senere ble det grunnlagt en sivil bosetning i det 1. århundre ved det som i dag er sentrum av byen. Novaesium, sammen med Augsburg (Augusta Vindelicorum) og Trier (Augusta Treverorum), er en av de tre eldste romerske bosetningene i Tyskland.
Neuss vokste gjennom middelalderen siden den lå ved flere handelsruter og ved et krysningspunkt over Rhinen. På 900-tallet ble levningene av martyren og tribunen St. Quirinus (må ikke forveksles med den romerske guden Quirinus) flyttet til Neuss. Dette førte til at pilegrimmer reiste til helligdommen selv fra land utenfor Det tysk-romerske riket. Neuss ble først dokumentert som en by i år 1138.
En av de største hendelsene i byens historie er beleiringen av byen i 1474/1475 av Karl den modige, hertug av Burgund, som nesten varte ett år. Innbyggerne sto i mot beleiringen og som belønning fikk byen av keiser Friedrich III rett til å prege sine egne mynter og vise det keiserlige våpenskjoldet, keiserørnen og kronen i sitt eget byvåpen. Neuss ble et medlem av Hansaen, selv om den aldri ble akseptert av de andre medlemmene av handelslauget.
I 1586 ble mer enn to tredjedeler av byen ødelagt av brann, og flere kriger i regjeringstiden til Ludvig XIV av Frankrike førte til dårlige økonomiske kår for Neuss. Byen ble gradvis en mindre viktig handelsby og fra midten av 1600-tallet var Neuss stort sett bare viktig på grunn av jordbruket sitt.
Fra 1794 til 1814 var Neuss en del av Frankrike i regjeringstiden til Napoleon. I 1815 ble Neuss en del av Preussen, og ble omorganisert som en del av en kreis med kommunene Neuss, Dormagen, Nettesheim, Nievenheim, Rommerskirchen og Zons. På den tiden hadde byen 6 333 innbyggjere.
Neuss ble igjen et økonomisk senter på 1800-tallet da havnen ble utvidet i 1835 og den industrielle aktiviteten økte. Bygrensene ble utvidet i 1881.
I 1968 ble navnet på byen endret fra Neuß til Neuss. I 1975 ble byen Neuss og landkreisen Grevenbroich slått sammen til Rhein-Kreis Neuss med et innbyggertall på 440 000 og administrasjonssete i Neuss.
PDP-12

PDP-12 (forkortelse for Programmed Data Processor-12) var en 12-biter minidatamaskin som ble introdusert av Digital Equipment Corporation (DEC) i 1969. Den ble markedsført til bruk for vitenskap og ingeniørkunst. Den var den tredje datamaskinen i LINC-familien (som tidligere bestod av PDP-8 og LINC), og ble hovedsakelig benyttet for applikasjoner innenfor kjemi, anvendt psykologi, pasientovervåking og industriell testing. Den var en kombinasjon av minidatamaskinene LINK og PDP-8 og kunne kjøre programmer for begge datamaskinene. Den hadde en enkel mikroprosessor med to distinkte modi, som hver enkelt hadde sitt eget instruksjonssett og kunne kjøre begge datamaskinenes programmer.
Viborg FF

Historie

Viborg-Fodsports Forening ble stiftet i 1896, opprinnelig som en klubb for flere forskjellige sportsgrener, blant annet cricket, friidrett og bryting. Fotball kom først for alvor til senere. I 1924 vant Viborg FF «Mesterrækken», som var datidens beste fotballiga i Jylland. Det eksisterte ikke en landsdekkende liga den gang.
Det var først i 1990-årene at klubben gjorde seg bemerket nasjonalt. Inntil da hadde klubben fristet en tilværelse i de lavere divisjoner, bortsett fra to enkeltsesonger i 1. division (den gang den øverste divisjonen) i 1980 og 1989. En vesentlig investering i ungdomsfotballen ga imidlertid «bonus», og i 1993 rykket klubben for første gang opp i Superligaen. Oppholdet i toppdivisjonen varte imidlertid bare én sesong, før man igjen måtte en tur ned i 1. divisjon. Men allerede året etter vendte klubben tilbake til Superligaen, og etter et par opp- og nedrykk rykket klubben endelig opp i 1998 og har vært der siden.
Klubbens beste sesong kom i 1999/2000-sesongen, da klubben vant den danske cupen med 1-0 over AaB i finalen. Dessuten endte klubben på en 4.-plass i serien, klubbens hittil høyeste sluttplassering i Superligaen. I sesongen 2005/2006 var Viborg FF tett på å «kapre» bronsen, men tapte de siste kampene, hvilket resulterte i enda en fjerdeplass.

Profiler

Selv om klubben ikke har vært i landets øverste divisjon i mer enn ti år, har klubben fostret flere landslagsspillere, deriblant Thomas Frandsen og Steffen Højer. Både Frandsen og Højer er etter opphold i andre klubber vendt tilbake til Viborg. Klubben har også lenge hatt en god vane for å fostre gode målvakter, og de seneste profilene er Arek Onyszko, Jesper Christiansen og det svenske landslagets tredjekeeper, John Alvbåge
Blant tidligere profiler kan nevnes Søren Frederiksen og Heine Fernandez, som begge opplevde å bli toppscorere i Superligaen mens de var i klubben. Også Jesper Christiansen og Michael Gravgaard, som begge fikk debút på landslaget i 2005. Michael Gravgaard fikk først sin debút etter at han skiftet klubb fra Viborg FF til FC København.
Qmail

qmail er en meldingsoverføringsagent (MTA) som kjører på Unix og unix-liknende operativsystemer. Programmet ble utviklet fra desember 1995 av Daniel J. Bernstein som en mer datasikker erstatning for det populære programmet Sendmail. Opprinnelig var det fri programvare, men qmail's kildekode ble senere definert som public domain av opphavsmannen.
FriBU

Frikirkens barn og unge (FriBU) driver, i samarbeid med Frikirken, en organisasjon som heter FriBU. FriBU er en landsdekkende organisasjon som har ca. 9 ansatte, og 6-7000 medlemmer. FriBU er på samme måte som Frikirken delt inn i fem regioner.
Prince Eboagwu

Landslagskarriere

Eboagwu har spilt landslagsfotball for Nigerias U20-lag og for Nigerias U23-lag.
Sammen tar vi prisen

Handling

Alan er en uhelbredelig gambler som må flykte for livet etter å ha spilt bort mafiaens penger. Han rekker imidlertid å få med seg sin onkels hemmelige skattekart og gjemmer seg ombord på jordomseileren Charlies båt. Alan trikser med kompasset og snart når de sydhavsøya der skatten skal være nedgravd. På øya blir livet alt annet en rolig. Sammen må de blant annet kjempe mot en japansk soldat som fremdeles tror andre verdenskrig pågår. I tillegg får øya jevnlig besøk av en gruppe banditter som plyndrer og trakasserer de innfødte.

Om filmen

Filmen ble innspilt på øya Key Biscayne i Florida.
Våler (Østfold)

Våler kirke

Våler kirke ligger i Kirkebygden, og er en middelalderkirke fra slutten av 1100-tallet.

Tusenårssted

Kirkebygden er Våler kommunes tusenårssted.
Fjell (Hordaland)

Geografi

Kommunen er en øykommune med mer enn 500 øyer, holmer og skjær. Det meste av kommunens 147 km² er fordelt på tre større øyer. Bosatte øyer i Fjell er Litlesotra, Sotra, Bildøyna, Misje, Turøyna, Langøyna, Syltøyna, Algrøyna, Bjorøyna og Lokøyna.
Kommunens høyeste fjell er Liatårnet på Sotra.

Samfunn

Fjell er en vekstkommune og etter at Sotrabrua stod ferdig i 1971 har innbyggertallet vokst fra under 7 000 til over 25 000 i dag. I 2007 hadde kommunen en befolkningsvekst på 416 mennesker. I 2008 var dette tallet gått ned til 300 personer. Likevel er kommunen den i Hordaland med høyest fruktbarhet blant kvinnene. Det ble født hele 325 mennesker i 2008 og fødselsoverkuddet var på 219 mennesker. Nettoinnflyttingen var bare på 81 personer. Grunnen til at befolkningen ikke øker like mye som for eksempel Os er fordi det er mye utflytting fra kommunen til Bergen. En grunn til det kan være at mange av innbyggerne jobber i Bergen og må pendle. Sotrabrua og veiene på begge sider av denne er, blant annet på grunn av den store pendlertrafikken, for liten til å kunne ta unna for den økte trafikkmengden de senere år, og et nytt samband, Sotrasambandet, er under planlegging. Administrasjonen holder til på Straume på Litlesotra like ved Sartor Storsenter.
Lokalavisen som dekker kommunene Fjell, Sund og Øygarden heter VestNytt, og har hovedkontor på Straume.
I 2011 vedtok Fjell kommunestyre en områdeplan for utvikling av Sotra Kystby.

Næringsliv

Fjell har eit variert næringsliv i stor vekst, men det er uten tvil olje- og gassbransjen som er den største drivkraften nå. CCB (Coast Center Base) ved Ågotnes er den største arbeidsplassen i Fjell med over 1000 ansatte. Leverandørindustrien til olje- og gassbransjen har slått seg ned her. De største kundene er plattformer og rigger offshore. Statoils prosessanlegg på Kollsnes og Hydros terminal Sture er også blant kundene; disse ligger i Øygarden kommune.
Fiske og havbruk er også store næringer i Fjell. Det er mange oppdrettsanlegg og mange fiskebåter.
Største handlesenter er Sartor Storsenter. Sartor er den gamle, danske betegnelsen på Sotra.

Kultur

Kulturskulen i Fjell ble i 2010 tildelt prisen for årets kulturskulekommune.

Tusenårssted

Kommunens tusenårssted er Langøy Kystkultursenter, som ligger på Langøyna på vestsiden av Sotra. Dette er en tradisjonsrik handelsstad fra 1878 med landhandel, bakeri og naust. Bakeriet og bygningene er restaurerte, og i tilknytning til senteret er det tilrettelagt en lun badeplass for barn. 
På senteret arrangeres det friluftsgudstjenester, markedsdager og stevner med tilknytning til kystkulturen.
Bruntrost

Biologi

Bruntrosten blir omkring 23–25 cm og veier typisk cirka 63–81 g. Hunnen skiller seg fra hannen gjennom hvitere tegninger fra oversiden av nebbet og bakover over øyet og til begynnelsen av nakken. Hun har også hvite tegninger på kinnene, hvit strupe og noe hvitere buk enn hannen. De hvite feltene i hoderegionen og strupen hos hunnen er rustrøde hos hannen. På oversiden er fjærdrakten gråbrun ispedd rustrødt. Hannen mer enn hunnen. Hannen har dessuten røstrød stjert som kun er mørk ytterst, mens hunnens er generelt mørkere.
Arten trives på tundra i lavlandet, tynnkledd taiga og bevokste stepper, i elvesoner som er bevokst med selje og poppel, samt i lavlandsområder med bjørk, or og lerk.
Bruntrosten eter mest insekter og insektlarver, men den eter gjerne også blåbær og bær fra korketrær (Phellodendron).
Fuglene drar sørover fra hekkeområdene i september–november. De krysser gjennom Mongolia og Korea (der noen blir igjen) og overvintrer hovedsakelig i Kina. Hekketiden er i mai–juni.
Ryøya

Moskus

Universitetet i Tromsø ved det medisinske fakultet, avdeling for Arktisk Biologi, hadde siden 1981 utplassert rundt 20 moskusfe på Ryøya med tanke på forskning. Den siste moskusen på øya ble avlivet våren 2018, etter at det nest siste dyret ble funnet død med plast i magen i 2017.
Let's Dance (TV-program)

Let's Dance er en svensk talentkonkurranse for dansere som har gått på TV4 siden 2006. Den er basert på den britiske serien Strictly Come Dancing (som også den norske Skal vi danse? er basert på).
Programmet ble i 2006 belønnet med Kristallen i kategorien årets underholdningsprogram.
Gisle Bjøntegaard

Bakgrunn og virke

Han fikk dr.philos. fra Universitetet i Oslo i 1974 og jobbet for Televerkets forskningsinstitutt 1974-2002, før han gikk over til Tandberg Telecom som forskningsleder (principal scientist), i dag overtatt av det amerikanske Cisco Systems.  Han har utviklet nye teknikker for overføring av lyd og bilde, spesielt innen
datakomprimering for Digital-TV og fra 1986 vært med i standardisering av disse for ITU såvel som ISO/MPEG.  Bjøntegaard tok del i utviklingen av det som ble standarden H.261 som ITU ratifiserte i 1988 og var en av de første praktisk realiserbare for kommersiell bruk.  Han stod også bak en patentert algoritme innen H.263 og H.264, som ble anvendt i MPEG4. Utover mange patenter har han  også publisert i internasjonale tidsskrift fra IEEE, og har de senere år vært opptatt av H.265 som er High Efficiency Video Coding (HEVC) og tenkt som det nye MPEG-H.